Line Barfod (EL), 2004-05-28:
Jeg er ikke i tvivl om, at Kristendemokraterne har fremsat det her forslag ud fra en oprigtig bekymring for børnefamiliernes vilkår.
Men jeg synes, der er et stort problem med forslagets fokus og også med en del af den debat, der har været her i dag.
Man taler om pasning af børn, og der bliver hele tiden talt ud fra arbejdsmarkedets behov for, at børnene bliver passet, mens forældrene er på arbejde.
Der bliver overhovedet ikke talt ud fra børnenes behov for at være sammen med andre børn, børnenes behov for at være i et godt pædagogisk tilbud, hvad enten det er vuggestue, børnehave, dagpleje, eller hvad det nu er, som man har valgt som et godt sted, hvor ens barn kan være sammen med andre børn og kan udvikle sig. Nu har vi brugt lang tid på at diskutere pædagogiske læreplaner, som vi mente var en unødig detailstyring.
Men der satte man dog fokus på, at der var andet indhold i dagtilbud end bare at opbevare børnene, mens forældrene er på arbejde. Vi synes faktisk, det er et stort problem, at man her slet ikke ser på, hvad det betyder for de vuggestuer og børnehaver og dagplejere osv., hvis børnene sådan skal ud og ind i løbet
af dagen i stedet for, at man kan være sikker på at have en samlet børneflok i et bestemt tidsrum af dagen
For jeg går ikke ud fra, at det er ydertimerne fra kl. 6 til kl. 8 eller fra kl. 14 til kl. 17, hvor der skal være fleksibilitet, for der er ikke nogen, der har behov for kun at få passet deres børn lige på de tidspunkter.
Så det må jo være noget med formiddag/eftermiddag mod hinanden.
Og hvornår er det så, at børnene skal være sammen og have et fællestilbud?
Hvis man går over i det, som fru Charlotte Dyremose var inde på, med, at børnene kun skulle være der hveranden uge, eller hvordan man ellers kunne forestille sig det, så synes jeg også, at det giver nogle problemer i forhold til børnene med at være sammen som en samlet flok børn.
Vi kan altså ikke vende udviklingen, så man vender tilbage til, at der i boligområderne, på gaderne osv. er en stor flok børn, de kan gå ud og lege med, når de ikke er i børnehave.
Sådan ser Danmark ikke ud længere, og jeg tror
heller ikke, at Danmark kommer til at se sådan ud igen på noget tidspunkt. Så det, der så er det væsentlige at se på, er: Hvordan sikrer vi, at børnene og børnefamilierne får det bedre?
Vi mener, at vi skulle gøre daginstitutionerne helt gratis, ligesom folkeskolen er, så man kommer væk fra den der fokusering på, hvad det egentlig er man betaler for, så vi i stedet for siger: Vi mener samfundsmæssigt, at det er vigtigt, at alle børn får et godt tilbud.
Ligesom vi mener, det er vigtigt, at alle børn får mulighed for en god undervisning i folkeskolen gratis, så skal alle børn også have mulighed for at få en god oplevelse hver dag i børnehave eller vuggestue.
Så er det klart, at hvis forældrene nogle gange har nogle fridage, så tager de deres børn ud og er sammen med dem og laver noget andet, tager på ferie eller andet.
Det er der selvfølgelig mulighed for.
Men det er jo ikke sådan, at forældre af ond vilje siger, at deres børn skal være et bestemt antal timer i børnehaven, for nu har de betalt for, at de skal være der 7 timer hver dag, og så har de også partout at være der.
Vi bør i stedet se på, hvad vi gør, for at børnefamilierne får mere tid til at være sammen med deres børn, at børnene ikke bliver nødt til at være i daginstitutioner 8-9 timer om dagen, for ellers kan forældrenes arbejdstid ikke hænge sammen.
Så handler det om at sørge for, at vi får nogle stærke regioner.
I stedet for at nedlægge regionerne, som regeringen og Dansk Folkeparti er i gang med, så lad os få nogle stærke regioner, der kan sikre, at arbejdspladser og boliger kommer til at ligge tæt på hinanden.
Lad os sikre, at vi får nogle boliger, der er til at betale, så børnefamilierne ikke er nødt til at bosætte sig flere timers transport fra deres arbejde.
Et af de problemer, der gør, at børn er nødt til at være så lang tid i børnehaver og vuggestuer i dag, er, at deres forældre skal pendle så langt.
Derfor er det nogle helt andre ting, vi skal se på
Det burde være det, vi fokuserede på, i stedet for at gå ind og lave moduler og taxametre og andet, som om børnepasning er sådan en opbevaring, mens forældre er på arbejde.
Lad os fokusere på et godt indhold for børnene, skabe meget bedre vilkår og bedre normeringer og så samtidig give mulighed for, at børnefamilierne får det bedre ved at fordele arbejdet, så de kan arbejde mindre og kan bo tæt på arbejdet, så de får mindre transporttid.
Enhedslisten kan ikke støtte forslaget.